Notre Dame vier eerste mis sedert verwoestende brandDie Notre Dame-katedraal ná die brand. (Foto: AP Photo/Kamil Zihnioglu) Die Notre Dame-katedraal in Parys, Frankryk, sal Saterdag sy eerste mis vier sedert dié ikoniese kerk sowat twee maande gelede deur vlamme verteer is. Volgens die Catholic Herald sal die mis vanaand deur die aartsbiskop van Parys, Michel Aupetit, gelei word in die kapel aan die oostekant van die katedraal wat die kroon van dorings huisves. Dié kapel is nie gedurende die verwoestende brand in April vanjaar vernietig nie en kan slegs ŉ klein aantal mense huisves. Sowat 30 mense, van wie die helfte geestelikes, word by die heilige geleentheid verwag waar almal hardehoede sal moet dra vir veiligheidsdoeleindes. Die mis vind plaas ter herdenking van toewyding, die toewyding van die altaar, wat tradisioneel op 16 Junie gevier word en sal op Franse televisie uitgesaai word sodat gelowiges in die land in die mis kan deel, het France24 berig. Maroela Media het vroeër berig ’n brand het by die ikoniese katedraal uitgebreek en agt uur lank gewoed. Die brand het groot dele van hierdie meer as 850 jaar oue struktuur wat uit die 12de eeu dateer, verwoes. Emmanuel Macron, president van Frankryk, beoog om die katedraal binne die volgende vyf jaar te restoureer sodat die katedraal, een van die stad se gewildste toeristebestemmings, gereed sal wees vir die Olimpiese Spele wat in 2024 in Parys aangebied word.